Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum il-Kummissjoni Ewropea aġġornat il-Lista tas-Sikurezza tal-Ajru tal-UE, li hija l-lista tal-linji tal-ajru li huma soġġetti għal projbizzjoni jew restrizzjonijiet fuq l-operat fi ħdan l-Unjoni Ewropea billi ma jissodisfawx l-istandards internazzjonali tas-sikurezza. L-iżgurar tal-ogħla livell ta' sikurezza tal-ajru għall-Ewropej u għall-passiġġieri l-oħra kollha li jivvjaġġaw lejn l-Unjoni Ewropea u fiha huwa fil-qalba tal-politika tal-Kummissjoni dwar is-sikurezza tal-avjazzjoni. Bl-aġġornament tal-lum, il-linji tal-ajru kollha ċċertifikati fil-Moldova tneħħew mil-Lista tas-Sikurezza tal-Ajru tal-UE, wara li fil-pajjiż seħħ titjib fis-sikurezza tal-avjazzjoni. Madankollu, kumpanija tat-trasport bl-ajru Russa ġiet miżjuda mal-Lista, minħabba tħassib dwar il-kapaċità tagħha li tikkonforma mal-istandards internazzjonali. Il-Kummissarju għat-Trasport, Adina Vălean, qalet: “Iż-żamma tal-ogħla livell ta' sikurezza għall-vjaġġaturi bl-ajru u l-persunal kollha hija prijorità ewlenija. Il-lista tas-Sikurezza tal-Ajru tal-UE tibqa' waħda mill-aktar għodod effettivi tagħna biex niksbu dan l-objettiv. Ninsab partikolarment kuntenta li wara sentejn ta' xogħol intensiv, illum nistgħu nneħħu mil-lista l-kumpaniji tat-trasport bl-ajru kollha tal-Moldova, u b'hekk niftħulhom il-bieb biex jerġgħu jtiru lejn l-UE. Dan juri li l-ħidma ħawtiela u l-kooperazzjoni mill-qrib jagħtu l-frott.” Il-Lista tas-Sikurezza tal-Ajru tal-UE mhux biss tgħin biex jinżammu livelli għoljin ta' sikurezza fl-UE, iżda tgħin ukoll lil-linji tal-ajru u lill-pajjiżi kkonċernati jtejbu l-livelli tagħhom. Barra minn hekk, il-Lista tas-Sikurezza tal-Ajru tal-UE saret għodda sinifikanti ta' prevenzjoni, billi tħeġġeġ lill-pajjiżi biex jieħdu azzjoni bikrija qabel ma tkun meħtieġa l-projbizzjoni tagħhom fl-istess Lista. Wara l-aġġornament tal-lum, 97 linja tal-ajru huma pprojbiti milli jtiru fl-ajru tal-UE: Żewġ linji tal-ajru oħra huma soġġetti għal restrizzjonijiet fuq l-operat, u jistgħu jtiru sal-UE biss b'tipi ta' inġenji tal-ajru speċifiċi: Iran Air (l-Iran) u Air Koryo (il-Korea ta' Fuq). L-aġġornament tal-lum tal-Lista tas-Sikurezza tal-Ajru tal-UE jissejjes fuq l-opinjoni unanima ta' esperti fis-sikurezza tal-avjazzjoni mill-Istati Membri, li ltaqgħu bejn id-9 u l-11 ta' Novembru 2021, taħt l-awspiċji tal-Kumitat għas-Sikurezza tal-Ajru tal-UE, b'vidjokonferenza. Dan il-Kumitat huwa ppresedut mill-Kummissjoni Ewropea, bl-appoġġ tal-Aġenzija tas-Sikurezza tal-Avjazzjoni tal-Unjoni Ewropea. L-aġġornament tal-lista għandu wkoll l-appoġġ tal-Kumitat għat-Trasport tal-Parlament Ewropew. Il-valutazzjoni ssir b'referenza għal standards internazzjonali tas-sikurezza, u b'mod speċifiku għall-istandards ippromulgati mill-Organizzazzjoni tal-Avjazzjoni Ċivili Internazzjonali (ICAO). Il-Kummissjoni l-ħin kollu tfittex modi kif ittejjeb is-sikurezza tal-avjazzjoni, speċifikament permezz ta' sforzi kollaborattivi ma' awtoritajiet tal-avjazzjoni tad-dinja kollha. Mistoqsijiet u tweġibiet dwar il-Lista tas-Sikurezza tal-Ajru tal-UE Lista ta' linji tal-ajru pprojbiti fl-UE Proġetti ta' Kooperazzjoni Teknika tal-EASA [1] L-Afganistan, l-Angola (għajr żewġ linji tal-ajru), l-Armenja, il-Kongo (Brazzaville), ir-Repubblika Demokratika tal-Kongo, il-Djibouti, il-Guinea Ekwatorjali, l-Eritrea, il-Kirgistan, il-Liberja, il-Libja, in-Nepal, São Tomé u Príncipe, Sierra Leone u s-Sudan.